10. Styrket daglig ledelse og ny områdestruktur på dagtilbudsområdet (Åben)
Tidl. politisk behandling BY, 25.06.24, pkt. 12
Forventet sagsgang
BS-U, ØK, BY
Lovgrundlag
Dagtilbudsloven
SAGENS INDHOLD
Byrådet skal i denne sag tage stilling til forslag om ny områdestruktur på 
dagtilbudsområdet – herunder en ny geografisk inddeling af dagtilbudsområderne, ny 
styrelsesvedtægt for forældrebestyrelser samt en justering af ressourcetildelingen til 
daglig ledelse. 
Byrådet har i Budget 2025-28 besluttet at styrke den daglige ledelse i Favrskov Kommunes daginstitutioner 
med en budgetudvidelse på 1,2 mio. kr. samt ved en strukturændring, hvor dagtilbudsområdet skal 
reduceres med et område, så der fremover vil være fem områder mod de nuværende seks. Børn og Kultur 
har haft sendt forslag til, hvordan de fem områder kan inddeles geografisk i høring, og Byrådet skal nu tage 
stilling til forslaget. 
VURDERING
Ny områdestruktur
Børn og Kultur beskrev som en del af budgetlægningen fire scenarier for, hvordan en ny områdestruktur 
med fem områder kan se ud med udgangspunkt i tre kriterier om større lighed i områdernes størrelse i 
forhold til antal børn, personale og budget, sammenfald med skoledistrikter samt geografisk afstand. 
Budgetnotatet med de fire scenarier for ny områdestruktur er vedlagt denne sag (bilag 1). 
Børn og Kultur vurderer, at scenarie 1 i vedlagte notat er det scenarie, som vil skabe den bedste balance 
mellem områderne i forhold til størrelse (antal børn, personale og økonomi) samt ledelsesopgaven. 
Scenariet indebærer også, at alle institutioner, der hører til samme skoledistrikt samles med henblik at 
skabe de bedste forudsætninger for et tæt samarbejde mellem dagtilbud og skole. Det er desuden et 
scenarie, som tager højde for de nye institutioner, som er vedtaget i budgettet. Børn og Kultur vurderer på 
den baggrund, at scenariet også vil sikre en god balance mellem områderne i lang tid fremover. Denne 
vurdering fremgik af det høringsmateriale, som Børn og Kultur sendte ud til forældrebestyrelser og MED-
udvalg, men alle fire scenarier fremgik af høringsmaterialet. 
Børn og Kultur har modtaget 11 høringssvar. Resumé af høringssvar og Børn og Kulturs bemærkninger 
hertil fremgår af bilag 2. De fulde høringssvar er vedlagt som bilag 3. Nedenfor er medtaget de holdninger 
og opmærksomhedspunkter, som høringssvarene generelt udtrykker eller som flere har givet udtryk for. 
Alle høringssvar er positive overfor, at Byrådet vælger at styrke den daglige ledelse. Generelt bakker 
høringssvarene op om, at områderne harmoniseres, og de fleste tilslutter sig Børn og Kulturs forslag om at 
vælge scenarie 1. LMU Hinnerup S/V foreslår scenarie 4, hvor inddelingen i Hinnerup forbliver, som den er 
i dag. LMU [adresse] og SMU Dagtilbud foreslår en anden inddeling af Hinnerup området, således at 
inddelingen bliver som i dag, men at [adresse] fremover vil høre til [adresse], og at de to 
nye institutioner i [adresse] og [adresse] vil blive tilknyttet Hinnerup S/V med henblik på at skabe mindst mulig 
forstyrrelse i organisationen – særligt for personalet. 
[adresse]: EMN-2024-02022
Dok-ID: 3800765
Sagsbehandler: abirc
Byråd
17. december 2024  16:00
Børn og Kultur bemærker, at LMU Hinnerup N/Ø og SMU Dagtilbud foreslår en inddeling, som vil betyde, 
at der vil være én institution i et område, som hører til et andet skoledistrikt end resten af områdets 
institutioner, som det også er tilfældet i dag. Dette vil blot blive det kommende børnehus i [adresse] i stedet 
for [adresse]. Børn og Kultur bemærker også, at LMU Hinnerup N/Ø formoder, at størstedelen 
af børnene i [adresse] ikke nødvendigvis vil høre til [adresse], fordi institutionen bliver en 
skovbørnehave. Børn og Kultur kan ikke forudse, om dette bliver tilfældet. Samtidig hører Børnehuset 
[adresse] og [adresse] i dag sammen, og vil også i fremtiden have et naturligt tæt samarbejde, hvorfor 
Børn og Kultur vurderer, at det giver mening at disse hører til samme område.
På baggrund af høringssvarene vurderer Børn og Kultur fortsat, at scenarie 1 er det scenarie, som bedst 
lever op til kriterierne for harmonisering af områderne. Børn og Kultur anerkender de forstyrrelser, som en 
strukturændring medfører, men vurderer, at en bæredygtig struktur på lang sigt vægter højere end de 
organisatoriske og særligt personalemæssige forstyrrelser, som ændringen må give her og nu. 
Nogle høringssvar udtrykker en opmærksomhed på at fastholde den pædagogiske kvalitet og arbejdet 
hermed. Børn og Kultur vurderer ikke, at institutionernes arbejde med kvalitet er dårligere stillet i en ny 
områdestruktur, da hele dagtilbudsområdet arbejder ud fra den samme kvalitetsforståelse, men anerkender 
at arbejdsgange og professionelle relationer skal opbygges i et nyt område. Børn og Kultur vil fortsat have 
en opmærksomhed på arbejdet med kvalitet, og på hvordan Børn og Kultur bedst kan understøtte dette 
arbejde.  
Derudover udtrykker flere høringssvar opmærksomhed på håndtering af geografisk afstand i 
sammenlægning af [adresse] og Thorsø-Ulstrup området, herunder en opmærksomhed på den 
fremtidige struktur for MED-arbejdet samt TR- og AMR-struktur. Børn og Kultur deler denne 
opmærksomhed og vil i den kommende tid gå i dialog med fælles tillidsrepræsentanter og SMU Dagtilbud 
om, hvordan både TR- og AMR-strukturen samt sammensætningen i LMU’erne organiseres mest 
hensigtsmæssigt.
På den baggrund har Børn og Kultur valgt at indstille scenarie 1 som forslag til ny områdestruktur, som 
Byrådet nu skal tage stilling til. Forslaget, herunder den konkrete opdeling af institutioner og forslag til nye 
områdenavne, er vedlagt sagen (bilag 4).
Styrelsesvedtægt for forældresamarbejde
I forbindelse med strukturændringen vurderer Børn og Kultur, at det er nødvendigt at ændre i 
forældrebestyrelsernes sammensætning og dermed i Styrelsesvedtægten for forældrebestyrelser, da 
reduceringen i antallet af områder vil betyde, at forældrebestyrelserne bliver større. Børn og Kultur foreslår 
at reducere i antallet af både forældrerepræsentanter og medarbejderrepræsentanter, så det sikres, at 
bestyrelserne ikke bliver så store, at det udfordrer en optimal ramme for forældrebestyrelsernes arbejde, 
og så det samtidig sikres, at forældrerepræsentanterne fortsat udgør flertallet i bestyrelsen. Reduceringen 
medfører, at der fremover vil være én forældrerepræsentant for hver enhed, men mulighed for to 
repræsentanter for store institutioner samt to medarbejderrepræsentanter for bestyrelser på op til fem 
enheder og tre medarbejderrepræsentanter for fem enheder og derover. Det vil betyde, at de største 
områder vil få en bestyrelse på max. 13 medlemmer.
Forslag til ændringen i Styrelsesvedtægten er beskrevet nærmere i bilag 5. Dette forslag har været sendt i 
høring hos forældrebestyrelser og MED-udvalg sammen med forslag til ny områdestruktur. Resumé af 
høringssvar og Børn og Kulturs bemærkninger hertil er vedlagt i bilag 2. De fulde høringssvar fremgår af 
bilag 3.
Generelt anerkender høringsvarerne til ændring af Styrelsesvedtægterne for forældrebestyrelserne 
behovet for at ændre i sammensætningen i forældrebestyrelsen, således, at bestyrelserne ikke bliver for 
store. Flere høringssvar giver dog udtryk for to opmærksomhedspunkter:

At forældresuppleanter bliver særlig vigtige, så alle enheder så vidt muligt altid er repræsenteret til 
bestyrelsesmøderne. Børn og Kultur er enig i, at det fortsat er vigtigt, at der vælges suppleanter i hver 
enhed, hvilket Styrelsesvedtægten også giver mulighed for.  

At der sikres en relevant formidling mellem bestyrelsen og de enkelte institutioner, når antallet af 
medarbejderrepræsentanter reduceres. Børn og Kultur deler denne opmærksomhed og bemærker 
vigtigheden af, at bestyrelsen udarbejder principper for hele områdets arbejde og drøfter emner på 
områdeniveau. Børn og Kultur vil understøtte dette arbejde i den kommende tid. 
Børn og Kultur vurderer, at ændringen i Styrelsesvedtægten vil sikre den rette lovmæssige sammensætning 
i bestyrelserne samt de bedste rammer for bestyrelsernes arbejde, da forældre fortsat vælger en 
forældrerepræsentant fra alle institutioner, og de udvalgte medarbejdere repræsenterer hele området i 
bestyrelsesarbejdet og ikke den enkelte institution. 
Den videre proces 
Såfremt Byrådet godkender forslag til ny områdestruktur, vil Børn og Kultur igangsætte implementeringen 
af den nye områdestruktur. Børn og Kultur forventer, at de nye områder kan træde i kraft pr. 1. april 2025, 
men at der vil være en overgangsperiode fra 1. januar 2025 frem til 1. april 2025. En del af 
implementeringen bliver at få etableret nye LMU’er og forældrebestyrelser. Områdelederne vil i 
overgangsperioden ledelsesmæssigt knyttes til de institutioner, som de fremover skal have ledelse af med 
henblik på at skabe de bedste betingelser for at få etableret de nye områder og lederteams samt for at få 
udmøntet de ekstra ledelsesressourcer hurtigst muligt. Herunder muligheden for at ansætte personale med 
formel ledelseskompetence i form af en teamleder i daginstitutioner, der tildeles mere end et årsværk til 
ledelse. Dette indgik i Byrådets beslutning om at styrke den daglige ledelse i Budget 2025-2028. 
Børn og Kultur har udarbejdet en foreløbig proces- og tidsplan for implementering af de nye områder og 
udmøntning af de ekstra ledelsesressourcer (bilag 6).
ØKONOMI
Byrådet har i Budget 2025-2028 besluttet, at styrkelsen af den daglige ledelse finansieres dels via en 
budgetudvidelse og dels via en strukturændring på dagtilbudsområdet. Netto budgetudvidelsen er på 1,2 
mio. kr. årligt, hvilket svarer til omkring 100 timers ekstra daglig ledelse om ugen. På grund af en øget 
forældrebetaling på 240.000 kr., bliver den kommunale udgift 960.000 kr. Strukturændringen medfører, at 
der skal reduceres med en områdeleder. Den årlige lønsum, der frigives med områdelederstillingen giver 
yderligere 65 timers daglig ledelse om ugen.
Den øgede tildeling til daglig ledelse vil derfor indfases af to omgange – først med budgetudvidelsen i 
budgettet for [adresse], og derefter vil der komme en yderligere tildeling, når der er reduceret med en 
områdeleder, og ressourcerne kan omfordeles til daglig ledelse. 
Den øgede tildeling til daglig ledelse indebærer desuden en særskilt tildeling til ledelse af specialgrupper, 
som i dag ikke får tildelt særskilt ledelse. 
Forslag til ændret ressourcetildelingsmodel fremgår af bilag 7.  
INDDRAGELSE
Forud for budgetlægningen 2025-2028 udarbejdede Børn og Kultur en redegørelse for de seneste års 
udvikling på dagtilbudsområdet. I den forbindelse blev der nedsat en arbejdsgruppe bestående af både 
medarbejder- og lederrepræsentanter, som gav input til og kvalificerede redegørelsens fund. 
Arbejdsgruppen inddrages igen i arbejdet med at få beskrevet nye profiler for områdeledere, daglige ledere 
samt teamledere. Profilerne beskriver ledernes profil, ansvar og opgaver. Profilerne blev første gang 
udarbejdet i 2011, da områdestrukturen blev etableret og skal nu opdateres, så de stemmer overens med 
forventningerne til den styrkede ledelse på dagtilbudsområdet. Derudover skal den nye teamlederfunktion 
beskrives.  
Forslag til ny områdestruktur og ændring af Styrelsesvedtægten for forældrebestyrelser var i høring fra 8. 
oktober 2024 til 6. november 2024.
Der er desuden afholdt et ekstra høringsmøde for forældrebestyrelser og MED-udvalg og, som det fremgår 
af proces- og tidsplanen i bilag 3, vil der blive afholdt ekstraordinære SMU og LMU møder frem mod 
implementeringen af de nye områder. Børn og Kultur afholder også et møde med repræsentanter for 
ressourcepædagogerne. 
INDSTILLING
Direktøren for Børn og Kultur indstiller til Byrådet:
1.
At forslag til ny områdestruktur godkendes med ikrafttræden pr. 1. april 2025.
2.
At ændring af Styrelsesvedtægt for forældrebestyrelser godkendes. 
3.
At forslag til ændret ressourcetildelingsmodel til daglig ledelse godkendes.
4.
At proces- og tidsplan til implementering af nye områder med henblik på at styrke den daglige 
ledelse tages til efterretning.
BESLUTNING
Børne- og Skoleudvalget, 3. december 2024:
Fraværende: Ingen
Indstilles godkendt med den præcisering, at området [adresse]Vest navngives [adresse], og at 
der i dette område skal være tilbud om feriepasning både øst og vest for [adresse].
 
Økonomiudvalget, 10. december 2024:
Fraværende: Ingen
Indstillingen fra Børne- og Skoleudvalget indstilles godkendt. 
Byrådet, 17. december 2024:
Fraværende: Ingen
Godkendt.
Bilag

Supplerende notat U-301 til Budget 2025-2028 (3821597)

Opsamling på høringssvar til ny områdestruktur og styrelsesvedtægt for forældrebestyrelser 
(3810015)

Høringssvar (3815563)

Forslag til ny områdestruktur på dagtilbudsområdet (3815591)

Forslag til ændring i Styrelsesvedtægten for forældrebestyrelser i dagtilbud (3797986)

Tids- og procesplan for styrket daglig ledelse og ny områdestruktur på dagtilbudsområdet 
(3810212)

Forslag til ændret ressourcetildelingsmodel (3788800)
